Голацк

**Го́лацк** (, ) — аграгарадок у Пухавіцкім раёне Мінскай вобласці. Адміністрацыйны цэнтр Голацкага сельсавета. Месціцца за 32 км на паўночны захад ад Мар’інай Горкі, 25 км ад Мінска, 12 км ад чыгуначнай станцыі Рудзенск.

## Назва 
У аснове назвы слова «голы», абазначае адкрытае месца сярод лесу, лясную высеку, адкрытую прастору і да т.п. 

Аляксей Шахматаў лічыў, што ў назве Голацк і падобных назвах (Галацічаск, Галоты Лепельскага павета) адлюстравана назва галатаў, саюзу кельцкіх плямён. Ягонае меркаванне падтрымліваў Яўхім Карскі.

## Гісторыя 
У XVIII стагоддзі маёнтак, уласнасць Агінскіх, пазней Манюшкаў. Уваходзіў у склад Менскага павета Менскага ваяводства Вялікага Княства Літоўскага.

У выніку другога падзелу Рэчы Паспалітай 1793 года тэрыторыя апынулася ў складзе Расійскай імперыі. У XIX стагоддзі ў Ігуменскім павеце Мінскай губерні. У 1858 годзе маёнтак у Дукорскай воласці Ігуменскага павета, уласнасць Ганны Кастравіцкай з Оштарпаў (жонкі Караля Кастравіцкага, дачкі Леана Оштарпа).

У канцы XIX стагоддзя ўласнасць Ганны Здзяхоўскай з Оштарпаў (жонкі Фартуната Здзяхоўскага, удавы Караля Кастравіцкага), па яе смерці маёнткі перайшлі да Ваньковічаў. У 1886 годзе працаваў вінакурны завод.

У 1893 годзе сяляне нанялі настаўніка для сваіх дзяцей і аддалі адзін з дамоў пад школу. У 1912 годзе было адкрыта аднакамплектнае народнае вучылішча, настаўніцай была дачка святара Лісоўская, пасля настаўнічаў Філановіч.

З канца лютага 1918 года тэрыторыя акупаваная войскамі Германскай імперыі. 25 сакавіка 1918 года згодна з Трэцяй Устаўной граматай абвяшчалася часткай Беларускай Народнай Рэспублікі. У снежні 1918 года занята Чырвонай Арміяй, з 1 студзеня 1919 года ў адпаведнасці з пастановай І з’езда КП(б) Беларусі яна ўвайшла ў склад Савецкай Беларусі, з 27 лютага 1919 года — у ЛітБел ССР. У час польска-савецкай вайны ў жніўні 1919 — ліпені 1920 гадоў пад акупацыяй Польшчы (Мінская акруга ГУУЗ).

З 31 ліпеня 1920 года ў Беларускай ССР. У 1922 годзе працавала школа 1-й ступені, створаная на базе земскага народнага вучылішча, у 1922 годзе вучылася 60 хлопчыкаў і дзяўчынак, было 2 настаўнікі.

З 20 жніўня 1924 года цэнтр Голацкага сельсавета, у Смілавіцкім раёне Менскай акругі (да 26 ліпеня 1930), з 8 ліпеня 1931 года ў Пухавіцкім раёне, з 12 лютага 1935 года ў Рудзенскім раёне, з 20 лютага 1938 года ў Менскай вобласці.

У Другую сусветную вайну з канца чэрвеня 1941 года да пачатку ліпеня 1944 года вёска пад акупацыяй Германіі.

Новы будынак школы быў узведзены ў 1984 годзе.

З 20 студзеня 1960 года вёска ў Пухавіцкім раёне. У 1970 годзе цэнтр калгаса імя ЦК КПБ.

## Насельніцтва 
* 1858 год — 9 жыхароў
* 1897 год — 49 двароў, 270 жыхароў
* 1908 год — 63 двары, 437 жыхароў
* 1917 год — 64 двары, 466 жыхароў
* 1960 год — 434 жыхары
* 1970 год — 160 двароў, 546 жыхароў
* 1996 год — 494 жыхароў, 183 двары
* 2002 год — 174 двары, 451 жыхар
* 2012 год — 206 гаспадарак, 660 жыхароў
* 2019 год — 836 жыхароў

## Інфраструктура 
### Эканоміка 
Ёсць крама, механічная майстэрня, ашчадная каса, аддзяленне сувязі.

### Адукацыя 
Працуюць Голацкі дзіцячы сад — сярэдняя школа, дзіцячы яслі-сад, музычная школа.

Сучасны будынак школы ўведзены ў 1984 годзе, разлічана на 392 месцы, у ім 14 кабінетаў, спартыўная зала, камбінаваная майстэрня, актавая зала, бібліятэка і сталовая. 9 мая 1985 года на базе школы пачаў працаваць музей баявой і працоўнай славы.

### Культура 
Дом культуры, бібліятэка.

### Медыцына 
Ветэрынарны ўчастак.

## Крыніцы 
## Літаратура 
* 
* 
* 
* 
* 

## Спасылкі 

Катэгорыя:Населеныя пункты Пухавіцкага раёна